कांग्रेस में घमासान : राशिद अल्वी ने कहा- दुश्मनों की ज़रूरत नहीं, घर में आग लग रही घर के चिराग से  
अल्वी ने कहा- मीडिया में जाने के बजाय पार्टी के अंदर मुद्दे उठाए जाएं
महाराष्ट्र और हरियाणा में चुनाव हैं, ऐसे मौके पर कांग्रेस कमजोर होगी
कांग्रेस की लीडरशिप को इस तरफ तवज्जो देनी चाहिए
कांग्रेस नेताओं की तरफ से आने वाले विवादित बयानों पर राशिद अल्वी का तंज; सलमान खुर्शीद के बयान के बाद कहा कांग्रेस को दुश्मनों की जरूरत नहीं, घर को आग लग गई घर के चिराग से. @ndtvindiapic.twitter.com/yCyYe0Yibv

कांग्रेस नेता सलमान खुर्शीद ने कहा है कि 'कांग्रेस पार्टी संघर्ष के दौर से गुजर रही है और अपना भविष्य तक तय नहीं कर सकती.' उन्होंने कहा कि 'हमारी सबसे बड़ी समस्या यही है कि हमारे नेता (राहुल गांधी) हमें छोड़कर चले गए.' उन्होंने कहा कि 'राहुल गांधी (Rahul Gandhi) पर अब भी पार्टी की निष्ठा है. उनके जाने के बाद यह एक तरह का खालीपन है.'
एक न्यूज एजेंसी से बातचीत में पूर्व विदेश मंत्री खुर्शीद ने पार्टी की स्थिति पर चिंता जताते हुए कहा कि 'लोकसभा चुनाव में हार के बाद राहुल गांधी के इस्तीफे से संकट बढ़ा है. उनके इस फैसले के कारण पार्टी हार के बाद जरूरी आत्मनिरीक्षण भी नहीं कर पाई. हम विश्लेषण के लिए भी एकजुट नहीं हो सके कि हम लोकसभा चुनाव में क्यों हारे?' खुर्शीद ने कहा कि 'कांग्रेस पार्टी की हालत ऐसे स्तर पर पहुंच गई है कि न केवल आगामी विधानसभा चुनावों में बल्कि यह अपना भविष्य तक नहीं तय कर सकती है.'
खुर्शीद ने यह भी कहा कि वे पार्टी प्रमुख की अस्थाई व्यवस्था से खुश नहीं हैं. राहुल गांधी के अध्यक्ष पद छोड़ने के बाद सोनिया गांधी को कांग्रेस का अंतरिम प्रमुख बनाया गया है. उन्होंने कहा कि लोकसभा चुनावों में पार्टी की हार के बाद राहुल गांधी जल्दबाजी में पार्टी अध्यक्ष का पद छोड़ गए. उन्होंने कहा कि 'ऐसा नहीं है कि हमें विश्वास नहीं है कि हम लौटेंगे. लौटने के लिए पूरी तैयारी हो जाए, इसके लिए पार्टी को तुरंत कुछ कदम उठाने होंगे. विलंब होने का कारण है कि हमारे नेता राहुल गांधी जी हमें छोड़ गए. हम चाहते थे और चाहते हैं कि राहुल अध्यक्ष रहें. बहुत लोगों ने उनसे विनती भी की कि वे अध्यक्ष रहें. लेकिन उनका अपना एक मत था एक सोच थी कि अब अध्यक्ष नहीं रहेंगे.'
खुर्शीद के इस बयान पर बीजेपी के प्रवक्ता संबित पात्रा की टिप्पणी आई. उन्होंने कहा कि 'सलमान खुर्शीद ने माना कि राहुल गांधी भाग गए. सोनिया गांधी अपने आपको स्टॉप गेप अरेंजमेंट कांग्रेस अध्यक्ष के रूप में देखती हैं. उनके बयान का अर्थ है कि कांग्रेस 'नेता विहीन' 'नीति विहीन' और 'नीयत विहीन' है.'